google/wiki40b huggingface dataset:
ואלרי בריסקו-הוקס

ביוגרפיה

בריסקו-הוקס נולדה בגרינווד, מיסיסיפי. היא התאמנה בקבוצתו של בוב קרסי.

אלופה אולימפית

באולימפיאדת לוס אנג'לס (1984) זכתה בריסקו-הוקס בשלוש מדליות זהב, בריצת 200 מטר בשיא אולימפי ואמריקאי חדש של 21.81 שניות, לפני בת ארצה פלורנס גריפית ג'וינר (22.04 שניות) ומרלין אוטי מג'מייקה (22.09 שניות), בריצת 400 מטר בשיא אולימפי ואמריקאי חדש של 48.83 שניות (התוצאה הרביעית בטיבה בכל הזמנים), לפני בת ארצה צ'נדרה צ'יזבורו (49.05 שניות) וקתי סמולווד-קוק מבריטניה (49.43 שניות) ובריצת שליחות 4x400 מטר בשיא אולימפי חדש נוסף של 3:18.29 דקות, לפני קנדה (3:21.21 דקות) ומערב גרמניה (3:22.98 דקות).
בתחרות אתלטיקה שנערכה בציריך, שווייץ ב-21 באוגוסט 1985 ניצחה בריסקו-הוקס באותו היום בריצת 100 מטר בתוצאה של 11.01 שניות את מרליס גר ממזרח גרמניה ובריצת 200 מטר בתוצאה של 21.98 שניות את שיאנית העולם מריטה קוך אף היא ממזרח גרמניה. יומיים לאחר מכן, בתחרות אתלטיקה שנערכה במערב ברלין גרמניה היא ניצחה בריצת 400 מטר בתוצאה של 49.56 שניות. 
בתחרות אתלטיקה שנערכה בווסטווד במאי 1986 קבעה בריסקו-הוקס בריצת 100 מטר שיא אישי של 10.99 שניות. בתחרות גראנד פרי שנערכה בספטמבר רומא אותה שנה היא ניצחה בריצת 200 מטר בתוצאה של 22.30 שניות וסיימה שנייה אחרי קוך בריצת 400 מטר בתוצאה של 50.21 שניות.
באליפות העולם באתלטיקה שנערכה ברומא, איטליה בשנת 1987 זכתה בריסקו-הוקס במדליית ארד בריצת שליחות 4x400 מטר בתוצאה של 3:21.04 דקות, אחרי מזרח גרמניה (3:18.63 דקות) וברית המועצות (3:19.50 דקות).
באולימפיאדת סיאול (1988) זכתה בריסקו-הוקס במדליית כסף בריצת שליחות 4x400 מטר בשיא אמריקאי חדש של 3:15.51 דקות, אחרי ברית המועצות שקבעה שיא עולם חדש של 3:15.18 דקות ולפני מזרח גרמניה (3:18.29 דקות). התוצאה שקבעה הנבחרת האמריקאית הייתה אף היא טובה משיא העולם הקודם. בנוסף, היא סיימה במקום הרביעי בריצת 400 מטר בתוצאה של 50.16 שניות, המנצחת הייתה אולגה בריזגינה מברית המועצות שקבעה שיא אולימפי חדש של 48.65 שניות ולא הצליחה להגן על תוארה. בשלב חצי הגמר היא קבעה תוצאה של 49.90 שניות. 
בריסקו-הוקס פרשה מתחרויות בשנת 1991, היא נשואה לשחקן ה-NFL אלווין הוקס.
יומנו של חנון 4: חופשה על גלגלים (סרט)

תקציר העלילה

גרג, רודריק ומני יוצאים ביחד עם הוריהם ל"טיול משפחתי" כדי להגיע לביתה של סבתם כדי לחגוג את יום ההולדת ה-90 של סבתא שלהם, למרות שהתכנון של הבנים היה בכלל לבלות בפלאפון וללכת לכנס משחקי וידאו. בהמשך הדרך מסתבכים משפחת הפלי בצרות שונות.
קרב סלמיס שבקפריסין (497 לפנה"ס)

רקע היסטורי

המרד האיוני, שפרץ ב-500 לפנה"ס, התפשט עד מהרה מערי איוניה אל קאריה וההלספונטוס. הרודוטוס, ההיסטוריון היווני בן המאה ה-5, מספר כי בהשפעת אוֹנֶסילוֹס, אחיו הצעיר של גוֹרגוֹס, הטיראן של סלמיס שבקפריסין, הצטרפו גם כל תושבי האי למרד בדריווש, להוציא העיר אמאתוס. תגובת המלך הפרסי לא איחרה לבוא, ועוד קודם שנפנה להדביר את המורדים באיוניה, שלח צבא גדול מקיליקיה שבאסיה הקטנה אל סלמיס, מלווה באניות מן הערים הפיניקיות הנאמנות לו.

הקרב ותוצאותיו

הידיעות על הצבא הפרסי העושה דרכו בים אל עבר קפריסין הגיעו לאוזניו של אונסילוס, והוא פנה אל האיונים בבקשת עזרה. כך ארע, שעם בוא הצי הפיניקי ונחיתת הצבא הפרסי בחוף קפריסין הגיעו גם אניות הברית האיונית, כשעל סיפוניהן חיילים רבים.
משניתנה לאיונים האפשרות לבחור אם להילחם בצבא הפרסי בקרב יבשה או נגד אניות הפיניקים בים, בחרו הם באפשרות השנייה. שני הקרבות, הימי והיבשתי, התחוללו בעת ובעונה אחת. "בים התעלו האיונים וניצחו באותו יום את הפיניקים, וביניהם הצטיינו אנשי סאמוס". ביבשה, לעומת זאת, הכה צבא פרס את חילות הערים המורדות, ונפנה להטיל עליהן מצור.
האיונים, שראו כי אפסה כל תקווה לניצחון, עלו על האניות ושבו לאיוניה. בתוך חודשים אחדים נפלו ערי קפריסין בזו אחר זו לידי צבא דריווש ובתחילת 496 לפנה"ס הושלם דיכוי המרד. היה זה סימן מבשר רעות ליוונים אשר באיוניה, שידעו כי במוקדם או במאוחר ירגישו גם הם את נחת זרועו של מלך פרס.
פארופה

פארופה (בפורטוגזית: Farofa) היא מאכל מסורתי בעל טעמים משתנים בכל רחבי אמריקה הלטינית. פופולרית במיוחד בברזיל.
כיום ניתן לקנותה כמאכל תעשייתי ארוז בסופרמרקט אך מכינים אותה לרוב לפי מתכון משפחתי ביתי.
הרכיב המרכזי בפרופה הוא קמח מאניוק או קמח תירס מטוגן, בתוספת מלח, בשר מעושן ותבלינים. גודלם של גרגרי הפרופה משתנה בהתאם למתכון החל מגושים גדולים ועד לגודל של גרגרי מלח. לרוב מתכוני הפרופה טעם מעושן ומעט מלוח.
מתכונים ברזילאים מסורתיים דורשים כי קמח המאניוק יטוגן עם חמאה, מלח וחתיכות בייקון, עד להזהבה.
בפרופה משתמשים כתוספת לבשר, בעיקר בשר ברביקיו או תבשיל בשר. ניתן לפזרה מעל הבשר, לערבבה עם תוספות שונות כגון פייז'ואדה (תבשיל שעועית ובשר), אורז או סלט, או לאכלה כתוספת בפני עצמה. היא גם משמשת כמלית לבשר עוף ותבשילים אחרים, כשהיא מעורבת בצימוקים, אגוזים ופירות מתוקים כגון תפוח ובננה.
לואיס סקולה

קריירה

נולד בעיר בואנוס איירס. אביו היה פקיד בנק ושיחק כדורסל חצי-מקצועני. סקולה ערך את הופעת הבכורה המקצוענית שלו בקבוצה המקומית של פרו קאריל אואסטה בבואנוס איירס. אחרי שנתיים הוא עבר לשחק בספרד בקבוצת קאפיטל חיחון מהליגה השנייה ועזר לה לעלות לליגה הראשונה. בגלל שורשים ספרדים במשפחתו סקולה קיבל אזרחות ספרדית ושיחק כשחקן מקומי.
קבוצת טאו ויטוריה הבחינה בכשרונו והחתימה אותו על חוזה ארוך טווח, שבמסגרת השנה הראשונה לחוזהו נשאר לשחק בקבוצת חיחון בליגה הראשונה כשחקן מושאל. בקיץ 2000 עבר לשחק בטאו ויטוריה.
בוויטוריה סקולה הפך לאחד השחקנים הטובים באירופה בתפקידו, וזכה עם הקבוצה באליפות הליגה (2002), שני גביעי המלך (2002, 2004) ובסופרקאפ הספרדי (2006). באירופה סקולה היווה חלק מרכזי בעלייה של טאו לצמרת הכדורסל האירופי, והשתתף עימה בסדרת הגמר (2001) ושלושה פיינל פורים רצופים (2005, 2006, 2007) של היורוליג, כאשר בשנים 2005 ו-2007 הוא הפסיד לקבוצות מכבי תל אביב בגמר ופנאתינייקוס בחצי הגמר בהתאמה.
בשנת 2002 הוא נבחר בדראפט בסיבוב השני על ידי סן אנטוניו ספרס, אולם מעבר שלו לקבוצה הטקסנית לא התאפשר עקב סעיף שחרור גבוה במיוחד מחוזהו בעלות מיליוני דולרים, סעיף שעקב חוקי ה-NBA הקבוצה לא יכלה לעמוד בהם.
בקיץ 2007 הזכויות על סקולה עברו ליוסטון רוקטס, ונושא שחרורו מול טאו ויטוריה נפתר על ידי הקבוצה. מיד לאחר מכן הוא חתם בקבוצה. בקיץ 2012 ויתרה יוסטון על סקולה, שעבר לפיניקס סאנס.
בשנת 2013 הועבר לואיס סקולה בטרייד לאינדיאנה פייסרס, תמורת ג'רלד גרין, מיילס פלאמלי ובחירת דראפט עתידית בסיבוב השני. ב-2015 חתם בטורונטו ראפטורס, ב-2016 חתם בברוקלין נטס, ובפברואר 2017 נופה מסגל הנטס.
ב-9 ביולי 2017 חתם סקולה בשאנקסי ברייב דראגונס מהליגה הסינית. ב-10 באוגוסט 2018 חתם בשאנגחאי שארקס. ב-29 בספטמבר 2019 חתם סקולה באולימפיה מילאנו האיטלקית לעונה אחת.

נבחרת ארגנטינה

סקולה שיחק בנבחרות ארגנטינה הצעירות וזכה עימן במספר לא מבוטל של תארים ומדליות. עם הנבחרת הבוגרת שיחק לראשונה בשנת 2001, ומאז זכה עימה במדליית הכסף באליפות העולם 2002 ומדליית זהב אולימפית באולימפיאדת אתונה (2004).
האלפבית הפונטי האוראלי

האלפבית הפונטי האוּראלי (באנגלית: Uralic Phonetic Alphabet, בקיצור: UPA), או שיטת התעתיק הפינו-אוגרית (אנגלית: Finno-Ugric transcription system) הוא שיטת טרנסקריפציה המשמשת בעיקר לתעתיק השפות הפינו-אוגריות. את השיטה פרסם לראשונה הבלשן הפיני אמיל נסטור סטאלה בשנת 1901.
בניגוד לאלפבית הפונטי הבינלאומי, שהוא שיטת תעתיק מדויקת חד-חד ערכית לפונמות הקיימות בשפות המדוברות, מטרת האלפבית הפונטי האוראלי לייצג את הקטגוריות התפקודיות של שפות, ואת ערכיהן הפונטיים. מסיבה זו, אין אפשרות להמיר תעתיק כזה לאלפבית הפונטי הבינלאומי באופן ישיר.
הסימנים הבסיסיים של האלפבית מבוססים בעיקר על סימני האלפבית הפיני, אבל גם על סימני האלפבית היווני והקירילי. בין סימני התעתיק כוללים גם אותיות רישיות מוקטנות וסימנים דיאקריטיים.

כללי

בניגוד ל־IPA שנכתב באותיות ישרות, תעתיקי UPA נכתבים בדרך כלל בכתב נטוי. למרות זאת שחלק גדול מהאותיות שבשימוש ב־UPA נמצאות בשימוש בלטינית, ביוונית, באלפבית הקירילי או ב־IPA, ונמצאות באזורי היוניקוד התואמים, רבות מהן אינן נמצאות בשימוש כזה, וקודדו באזורים Phonetic Extensions ו־Phonetic Extensions Supplement של יוניקוד. גופנים התומכים בתווים אלו הם נדירים מאוד. Code2000 הוא דוגמה לאחד הגופנים בהם יש תמיכה בתווים הללו.
בארו (בבלי)

בארו (בתעתיק מאכדית: BĀRÛ), היה סוג של קוסם ומנחש, שמקובל היה בצפון מסופוטמיה להזמינו ללכת לפני הצבא היוצא לקרב, ה'בארו' היו מקריבים קרבנות, הולכים לפני מחנה האויב, ומנסים לזרוע בו הרס ובלבול על ידי כחות מאגיים.
ה'בארו' מוזכר כבר בתעודה מימי חמורבי, והיו שהשוו את תפקידו לתפקיד בלעם בן-בעור המתואר בספר במדבר, פרק כ"ב. אצל הערבים הקדומים הייתה דמות דומה, של ה'שאער' ההולך לפני השבט למלחמה ומקלל את האויב קללות נמרצות ולועג לו.
ארגון ההידרוגרפיה הבינלאומי

ארגון ההידרוגרפיה הבינלאומי (באנגלית: International Hydrographic Organization, בקיצור IHO) הוא ארגון בינלאומי העוסק בתאום פעולות הידרוגרפיה של המדינות החברות בארגון.
הארגון נוסד בשנת 1921 כהמשך לכינוסים בינלאומיים בנושא הידרוגרפיה שהחלו בשנת 1889. מטרת הארגון להבטיח את בטיחות השיט והגנה על הסביבה הימית בתמיכה במדידות הידרוגרפיות אחידות ושיפור שיטות המדידה ההידרוגרפית של המדינות החברות. ארגון ההידרוגרפיה הבינלאומי מפרסם את גבולות האוקיינוסים והימים. השפות הרשמיות של הארגון הם אנגלית וצרפתית.
ישראל אינה חברה בארגון.
טמפרטורה וירטואלית

במדעי האטמוספירה, הטמפרטורה הווירטואלית  של חבילת אוויר לח היא הטמפרטורה התאורטית אליה צריכה להגיע חבילת אוויר יבש באותו הנפח כדי לקבל ערכים זהים של צפיפות ולחץ כמו של חבילת האוויר הלח.  הטמפרטורה הווירטואלית מסייעת לנו להסביר מדוע ביום בו האוויר לח, הטמפרטורה שנרגיש תהיה גבוהה יותר מהטמפרטורה שנרגיש ביום בו האוויר יבש (אוויר בעל אפס אחוזי לחות יחסית).

חבילת אוויר יבש וחבילת אוויר לח

חבילת אוויר יבש היא מושג תאורטי המתאר אוסף של מולקולות אוויר המקובצות יחד. לחבילה כזו ניתן להגדיר נפח, טמפרטורה, וצפיפות - ולכן גם משוואת מצב. אם נוסיף למולקולות האוויר שבחבילה גם מולקולות מים (בצורת אדים) תשתנה הגדרתה - ומעתה היא תכונה חבילת אוויר לח. ככל שריכוז מולקולות המים בחבילת האוויר גבוה יותר, כך תעלה הלחות המוחלטת שלה.

הקשר בין הלחות והטמפרטורה

לחבילת אוויר לח ולחבילת אוויר יבש צפיפויות שונות תחת אותו נפח; הדבר נובע מכך שבחבילת אוויר לח יש מספר גדול יותר של מולקולות ליחידת נפח (מאחר שמלבד מולקולות האוויר היבש יש בחבילה גם מולקולות מים). כדי לחשב את הטמפרטורה של תערובת הגזים (אדים ואוויר) ניתן להתייחס ללחץ הכולל שלהם (באמצעות מודל דלטון) ואל משוואות המצב שלהם. דרך נוספת לחישוב השפעת מולקולות המים על טמפרטורת חבילת האוויר היבש היא חישוב הטמפרטורה הווירטואלית שלה.

חישוב הטמפרטורה הווירטואלית

- משוואת המצב של המים (כאשר  הוא לחץ האדים).
 - משוואת המצב של האוויר היבש (כאשר  הוא לחץ האוויר).

נציב בביטוי לצפיפות הכוללת: 
.
נעביר אגפים ונקבל את הביטוי לטמפרטורה הווירטואלית:
כאשר  הוא היחס בין קבועי אדי המים והאוויר היבש: .

השפעת הלחות על הרגשת החום

כאשר הלחות באוויר עולה תהיה בדרך כלל טמפרטורה גבוהה מורגשת יותר. אם ביום מסוים עובר שטף נתון של טמפרטורה חמה דרך האטמוספירה, תעלה הטמפרטורה של חבילת אוויר כלשהי במספר מעלות. ביום אחר, לח יותר, ועל אף שאותו שטף חום נכנס לאטמוספירה, הטמפרטורה של אותה מסת אוויר תהיה גבוהה יותר. סיבה נוספת להרגשה זו היא ביולוגית: הגוף מתקשה לקרר עצמו כאשר הלחות באוויר גבוהה, מאחר שפחות זיעה מתאדה ומוסרת חום מהגוף לסביבה.

חישוב אחוזי הלחות באוויר

באמצעות הטמפרטורה הווירטואלית ניתן לחשב את אחוזי הלחות באוויר באמצעות מדידה במכשיר כמו היגרומטר או פסיכרומטר.
סלמאן זרקא

ביוגרפיה

זרקא נולד בפקיעין למשפחה דרוזית ברוכת ילדים.
ב-1982 החל את לימודיו בבית הספר לרפואה של הטכניון בחיפה, במסגרת העתודה האקדמית. עם קבלת תואר דוקטור לרפואה התחיל את שירותו הצבאי שנמשך יותר מ-25 שנים. הוא שירת כרופא גדודי בגדוד 46 של חטיבה 401 וקצין הרפואה החטיבתי. שירת כרופא אוגדה 36 וראש ענף בריאות הצבא במפקדת קצין הרפואה הראשי. בשנת 2008 קודם לדרגת אלוף-משנה ומונה למפקד הרפואה של פיקוד הצפון בתקופת כהונתו של גדי איזנקוט כאלוף הפיקוד. במרץ 2013 הקים ופיקד על בית החולים ההומניטרי של צה"ל בגבול ישראל-סוריה לטיפול בפצועי מלחמת האזרחים הסורית. בקיץ 2013 מונה למפקד המשר"פ (המרכז לשירותי הרפואה של צה"ל) ולראש מחלקת הבריאות בחיל הרפואה.
זרקא בעל תואר שני באפידמיולוגיה ובריאות הציבור מהאוניברסיטה העברית בירושלים, בוגר המכללה לביטחון לאומי, ובעל תואר שני בהצטיינות במדעי המדינה וביטחון לאומי מאוניברסיטת חיפה. משמש מרצה בכיר בחוג לרפואה צבאית בפקולטה לרפואה באוניברסיטה העברית ומשמש מרצה בכיר בפקולטה למדעי הרווחה והבריאות בבית הספר לבריאות הציבור באוניברסיטת חיפה. כיום הוא מרצה בפקולטה לרפואה של אוניברסיטת בר-אילן.
לד"ר זרקא שתי התמחויות האחת בבריאות הציבור והשנייה במינהל רפואי אשר במסגרתה שימש עוזרו של מנכ"ל משרד הבריאות פרופ' רוני גמזו. בתפקיד זה הוביל את מבצע "מנוחה בכבוד" (מטרתו הייתה להביא לקבורה מכובדת של הדגימות אשר נשארו במכון לרפואה משפטית באבו כביר) ובפרויקט שדרוג שירותי הרפואה בבתי החולים בצפון הארץ (נהריה, פוריה וזיו) כחלק מהקמת הפקולטה לרפואה בגליל.
במבצע צוק איתן בתפקידו כמפקד המשר"פ עסק במענה הרפואי לחיילי צה"ל באזור המבצע, טיפול בפצועים המאושפזים בבתי החולים במסגרות ר"מ 2 וכן הקמת בית חולים צבאי במעבר ארז לסיוע לתושבי רצועת עזה. בדצמבר 2014, פרש משירות הקבע בצה"ל לאחר שנבחר למנהל בית החולים רבקה זיו בצפת. כניסתו לתפקיד זה לוותה בתביעה משפטית מצד הרופאים שהתמודדו מולו על התפקיד והפסידו במכרז. בתביעה נטען כי לא הייתה לנציב שירות המדינה סמכות לאשר לד"ר זרקא הרשמה מאוחרת למכרז עקב השתתפותו במבצע "צוק איתן". התביעה התבררה בבית הדין לעבודה אשר החליט על קיום מכרז חוזר בו זכה שוב ד"ר זרקא בתפקיד מנהל המרכז הרפואי זיו. 
זרקא נבחר להשיא משואה ביום העצמאות ה-71 בשל פעילותו המייצגת את מחויבותה של מדינת ישראל לערכי היסוד של כבוד האדם וקדושת החיים ואת מסירותם יוצאת הדופן של אנשי הצוות הרפואי בבתי-החולים הציבוריים בישראל. 
מחברם של עשרות מאמרים בתחום הרפואה ושל הספר "Complicated War Trauma and Care of the Wounded" יחד עם ד"ר אלכסנדר לרנר, שיצא לאור בהוצאת שפרינגר.
זרקא נשוי ואב לשלושה.
אלגוריתם פלויד-וורשאל

אלגוריתם פלויד-וורשאל הוא אלגוריתם במדעי המחשב המשמש למציאת המסלולים הקצרים ביותר בין כל שני זוגות צמתים, בגרף ממושקל ומכוון. האלגוריתם מבוסס על פרדיגמת התכנון הדינמי. האלגוריתם פועל גם על גרפים שמכילים קשתות עם משקלים שליליים, בניגוד לאלגוריתם דייקסטרה, אבל לא על גרפים עם מעגל שלילי. סיבוכיות זמן הריצה של האלגוריתם היא .
האלגוריתם פורסם על ידי רוברט פלויד בשנת 1962 בגרסתו המוכרת לנו כיום, אך גרסאות דומות של האלגוריתם פורסמו ב-1959 על ידי ברנארד רוי, ועל ידי סטיבן וורשאל ב-1962 במטרה לחשב את הסגור הטרנזיטיבי של קבוצת קודקודים בגרף.
טירת וינצ'סטר

היסטוריה

בסביבות שנת 70 לספירה בנו הרומאים סוללת עפר מסיבית (כ-240 מטרים אורכה וכ-60 מטרים רוחבה). על גבי הסוללה הם הקימו מצודה בכדי להגן על העיר ונטה בלגרום (Venta Belgarum). אתר זה נבחר על ידי ויליאם הכובש כאחד מראשוני מבצריה הנורמניים של אנגליה.
הטירה נבנתה בשנת 1067 ולמשך מעל למאה שנים הייתה למקום מושביו של מלכיה הנורמנים של אנגליה. המלך הנרי השני בנה צריח לאכסון האוצר המלכותי, ספר וינצ'סטר ועדיין ניתן לראות במקום את שרידיו. בשנת 1141, בתקופה המכונה בההיסטוריה האנגלית האנרכיה, הטיל המלך סטיבן מצור על הטירה, בה התבצרו כוחות מצבאה של מתילדה הקיסרית.

בניית האולם הגדול

בין השנים 1235-1222, הוסיף הנרי השלישי (שנולד בטירה), לטירה את האולם הגדול, שגולדה כגודל שתי קוביות הניצבות זו על-יד זו, באורך ניצב של כ-16.75 מטרים (כלומר, רוחב וגובה האולם כ-16.75 מטרים, בעוד אורכו כפול, כ-35.5 מטרים). האולם נבנה מאבני צור מסותתות. במקור הקירות היו נמוכים יותר והגג הכיל חלונות המופנים החוצה (Dormer), אך בהמשך הם הוחלפו בחלונות תחרה ובוויטראז'. אדוארד השני הוסיף קישוטים נוספים נוספים להיכל. האולם הגדול הוא בניין רשום בדרגה I. מאחורי האולם הגדול נמצאת גינה חדשה (משנת 1986) בעיצוב ימי-ביניימי הקרויה על שם המלכה אלינור, אימם של שלושה ממלכי אנגליה.
על הקיר המרכזי שבקצה האולם תלוי שולחן, שלפי האגדה, הוא השולחן העגול של המלך ארתור. עם זאת, מחקרים מודרניים הפריכו מסורת זו, כשהראו שהשולחן נבנה במאה ה-13, ונצבע לכבוד ביקור של המלך הנרי השמיני במאה ה-16. סביב דפנות השולחן נצבעו שמותיהם של אביריו של ארתור, והדיוקן המיוחס לארתור הוא ככל הנראה למעשה דיוקנו של המלך הנרי השמיני בצעירותו.

היסטוריה מאוחרת

בשנת 1302 ניצלו המלך אדוארד הראשון ואשתו השנייה מרגרט ממוות בעור-שיניהם כששריפה פרצה בחדרים המלכותיים של הטירה. ב-19 במרץ 1330, הוצא להורג אדמונד מוודסטוק, בנו השישי של אדוארד הראשון ואחיו למחצה של אדוראד השני, מחוץ לחומות הטירה באשמת קנונייה נגד אדוארד השלישי, שביסס את שלטונו סופית רק כחצי שנה מאוחר יותר בגיל 18 (ב-19 באוקטובר 1330). הטירה נותרה מעון מלכותי חשוב, וב-10 באפריל 1472 נולדה בה מרגרט מיורק, בתו החמישית של אדוארד הרביעי ומלכתו אליזבת וודוויל. לאחר עלייתה לשלטון של אליזבת הראשונה בשנת 1558 חדלה הטירה מלהיות מעון מלכותי ונמסרה תחת זאת לשליטיה המקומיים של העיר.
ב-17 בנובמבר 1603 הועמד סר וולטר ראלי למשפט באולם הגדול בעוון בגידה על חלקו בקנוניה הגדולה (Main Plot) נגד המלך ג'יימס הראשון. בזמן מלחמת האזרחים האנגלית הוחזקה הטירה על ידי המלוכנים עד שבעיצומה של המלחמה (בשנת 1646) נפלה הטירה לידי תומכי הפרלמנט ושלוש שנים לאחר מכן נחרבה כמעט עד היסוד בפקודת אוליבר קרומוול, בגורל דומה לטירות רבות אחרות ברחבי הממלכה המאוחדת באותה תקופה שנחרבו בפקודת קרומוול. מאוחר יותר במאה ה-17 תכנן צ'ארלס השני לבנות ארמון מלכותי (King's House, Winchester) בסמוך לחורבות הטירה, בעיצובו של אחד מגדולי אדריכלי אנגליה, כריסטופר רן, שיתחרה ביופיו בארמון ורסאי הצרפתי שמעבר לתעלה, אך הפרויקט נגנז לבסוף על ידי אחיו, המלך הקתולי האחרון של אנגליה ג'יימס השני, מלך אנגליה. בשנת 1685, בעקבות כישלון מרד מונמות', התקיים באולם הגדול משפטיהם של מעל 1,000 מהמורדים, במה שמכונה המשפט המגואל (Bloody Assizes).
מחלף עין תות

מבנה המחלף

מבנה מחלף עין תות דומה למחלף חצוצרה המותאם לקישור בין כביש מהיר (כביש 6) לכביש בין עירוני אחר (כביש 67). מבנה המחלף אינו אופייני, כיוון שכביש 6 וכביש 67 מתאחדים מצפון מזרח למחלף, ולכן בשטח המחלף מופרדים שני כיווני כביש 67 הנגדיים. בעת בניית המחלף הוסט דרומה הנתיב של כביש 67 (אז כביש 70) לכיוון מזרח והוא עובר בגשר מעל כביש 6, בעוד הנתיב לכיוון מערב נע מצפון למרכז המחלף, בתוואי המקורי של כביש ואדי מילק. כל כיווני הפנייה אפשריים בצורה ישירה ללא רמזורים. הפנייה מכביש 6 בכיוון צפון לכביש 67 בכיוון מערב מתבצעת באמצעות רמפת לולאה.
מחמד עזאלדין

שירותו הצבאי

עזאלדין התגייס לצה"ל ושירת במספר תפקידי פיקוד בחיל הרגלים. במלחמת לבנון הראשונה פיקד על גדוד חרב. בהמשך שימש כמפקד החטיבה המזרחית ביחידת הקישור ללבנון (יק"ל). בהמשך שירת כראש מטה אוגדה. לאחר שחרורו שימש כמנהל האגף לבטיחות ורישוי הגז במשרד התשתיות.
ריימונד בארטון

ביוגרפיה

בארטון נולד ב-22 באוגוסט 1889 בגרנדה, קולורדו, ובשנת 1912 סיים את לימודיו בווסט פוינט והתגייס לצבא ארצות הברית.
במהלך מלחמת העולם הראשונה פיקד בארטון על הגדוד ה-1 ברגימנט הרגלים ה-8, ולאחר מכן שהה כחיל כיבוש בגרמניה עד לשנת 1923, ובכך היה לכוח האחרון שעזב את גרמניה.
עם פרוץ מלחמת העולם השנייה היה בארטון מפקד רגימנט הרגלים ה-8, וב-3 ביולי 1942 מונה למפקד הדיוויזיה ה-4. בארטון פיקד על הדיוויזיה ה-4 במהלך הנחיתה בנורמנדי, ולאחר מכן הוביל את הדיוויזיה במערכה בנורמנדי, ובכלל זה בשחרור פריז, וכן לחם עמה במהלך הקרב על יער הירטגן ובשלב הראשון של הקרב על הבליטה. ב-27 בדצמבר 1944 עזב בארטון את תפקידו עקב בעיות רפואיות, ובשנת 1946 שוחרר מהצבא.
לאחר המלחמה התגורר בארטון באוגוסטה, ג'ורג'יה, וב-27 בפברואר 1963 מת בביתו בגיל 73.
זאבת

מקור השם

מקורו של השם העברי זאבת הוא מתרגום השם הלטיני, Lupus, אשר פירושו זאב. סבורים כי מקור השם הלטיני הוא בצורתה של הפריחה האופיינית למחלה, פריחת פרפר (Butterfly / Malar rash) וכשמה היא דמוית פרפר והמראה שלה ככל הנראה הוא שהזכיר לרופאים בימי הביניים את הכתמים על פניהם של זאבים.

הגורמים המשפיעים על הופעת המחלה

הנזק הרקמתי נגרם בעיקר על ידי נוגדנים ו"קומפלקסים אימוניים" (Immune complexs) שפועלים כנגד הגוף עצמו.
זוהו ובודדו למעלה מ-140 נוגדנים שקשורים במחלה. חולים שונים מייצרים נוגדנים שונים ולכן הביטוי הקליני של המחלה רחב.
מבחינה אטיולוגית המחלה מולטיפקטוריאלית ובמילים אחרות, עדיין לא ידוע מהו הגורם שמעורר את המחלה. הגנטיקה לבדה לא מספיקה כדי לחלות. כדי לפתח את המחלה נדרש שילוב של הרכב גנטי, הרכב הורמונולי וגורמים סביבתיים.

אבחנה

ה- American Rheumatism Association הגדיר 11 קריטריונים שקיומם של לפחות 4 מהם נדרש לצורך הגדרת אדם כחולה. השימוש העיקרי בקריטריונים אלו הוא לצורכי מחקר. להלן רשימת הקריטריונים (מחולקת לשתי קבוצות):

ביטויי המחלה

מחלת הזאבת מכונה בין השאר "המחלה בעלת אלף הפרצופים" כי היא יכולה להתבטא בצורות שונות בחולים שונים, ובחולה אחד יכולים להיות ביטויים שונים לאורך הזמן.
אם המחלה לא מאובחנת ו/או לא מטופלת היטב ובזמן, עלולה להתרחש צבירה של עוד ועוד ביטויי מחלה ככל שעובר הזמן. ומנגד אם תוך שנתיים לא הופיעו תסמינים חדשים, הסיכוי שיופיעו כאלה מאוחר יותר אפסי.

הפרעות המטולוגיות

הפרעות המטולוגית יופיעו עקב השפעת הנוגדנים הפתולוגיים על מרכיבי הדם. ביטויין כולל: אנמיה המוליטית (תמס דם) ומבחן קומבס חיובי (coombs test). תתרחש גם ירידה בטסיות הדם, אשר שינוי צורתם יוביל להריסתן בטחול ולפגיעה ביצירת כדוריות לבנות במח העצם. נוגדנים כנגד קרדיוליפין וכנגד טסיות הדם עלולים לגרור לקרישתיות יתר ולאוטמים.
עקום בזייה

עקום בזייה (Bézier) הוא תיאור פרמטרי של עקום השימושי במיוחד בגרפיקה ממוחשבת. עקומי בזייה מוגדרים על ידי קבוצה של נקודות בקרה, כאשר נקודת הבקרה הראשונה והאחרונה הן קצות העקום, ויתר הנקודות לא בהכרח מצויות על העקום (ולרוב לא נמצאות עליו).
לעקומי בזייה שימושים רבים בתחומי הגרפיקה הממוחשבת. בין היתר משמשים עקומי בזייה בגרפיקה וקטורית כדי למדל עקומים חלקים שאותם ניתן להרחיב בצורה אינסופית, ובתוכנות לעריכה גרפית נעשה שימוש בצירוף של מספר עקומי בזייה כדי להגדיר מסלולים (paths). 
הבסיס המתמטי לעקומי בזייה הם פולינומי ברנשטיין, שאותם פיתח המתמטיקאי הרוסי סרגיי נתנוביץ' ברנשטיין ב-1912, אולם חשיבותם הובנה רק כעבור כחצי מאה. שימוש בפולינומים אלו פותח ב-1959 על ידי Casteljau עבור שימוש של סיטרואן. שימוש נרחב בעקומים אלו נעשה בעקבות עבודתו של המהנדס הצרפתי פייר בזייה (Pierre Bézier) ב-1962 שהשתמש בהם לתכנון גוף רכב של חברת רנו.
ניתן להכליל את עקומי בזייה לממדים גבוהים יותר באמצעות משטחי בזייה.
Ratfaces Home Videos Presents Useless ID

Ratfaces Home Videos Presents Useless ID הוא סרטון DVD אודות להקת הפופ פאנק הישראלית Useless ID.
התקליטון הושק ב-23 בספטמבר 2006, במועדון הבארבי בתל אביב.
בין היתר, מכיל התקליטון את כל הקליפים של הלהקה, תמונות, הופעות חיות, סרטון "מאחורי הקלעים" ועוד.
התקליטון הופק בלייבל EarSay Records, השייך לחנות האוזן השלישית.
עזרא אלחסיד

עזרא אלחסיד (ברומנית: Esdra Alhasid או Ezra Alhasid, ‏ 5 בפברואר 1912 סיליסטרה - אוקטובר 2005 בוקרשט) היה מתרגם, סופר והיספניסט יהודי רומני, בשנותיו האחרונות ראש הקהילה הספרדית של בוקרשט. היה כלכלן בהכשרתו.

חייו

עזרא אלחסיד נולד בשנת 1912 בסיליסטרה שסופחה זמנית לרומניה, אחרי שהייתה קודם וחזרה להיות מאוחר יותר חלק מבולגריה. הוריו היו במקור מאדירנה. אלחסיד בילה את ילדותו בסיליסטרה ולמד לדבר בצורה שוטפת, פרט ללדינו, יותר נכון ז'ודזמו, שפת הוריו, ורומנית, גם בולגרית וטורקית. ובגיל 17 התיישב בבוקרשט, בה התגוררה אחותו.
למד כלכלה בבוקרשט. בימי המשטר הקומוניסטי ברומניה עבד בתפקיד כלכלי בהוצאה לאור למוזיקה Editura muzicală. התחתן עם אחותה של עמליה  רוקנשטיין, שהייתה לימים אשתו של הרב משה רוזן ונולדו להם בן, רמון.
עזרא אלחסיד תרם רבות להפצת הספרות הספרדית והדרום-אמריקאית ברומניה, על ידי תרגומים מרומנים ומספרי עיון רבים מהשפה הספרדית. בין השאר תרגם גם ספרים על תולדות יהודי ספרד.
ערך מונוגרפיה של בית העלמין הספרדי בבוקרשט.
היה חבר באיגוד הסופרים של רומניה. פרסם מאמרים ותרגומים גם על דפי עיתוני התרבות ברומניה. התגורר ברחוב ברזויאנו בבוקרשט.

תרגומים

מיצירות מאת חורחה לואיס בורחס,גבריאל גרסיה מרקס, אלחו קרפנטייה,ויסטנה בלאסקו איבאנס, חוסה אורטגה אי גאסט, ואחרים
"תולדות היהודים הספרדים" (Historia de los Sefarditas)  מאת פליפה טורובה ברנאלדו דה קירוס,
צ'פיילוב

תולדות היישוב

היישוב נוסד בידי משפחת האצולה הפולנית קזנובסקי, על דרך המסחר הישנה שבין ורשה וסנדומייז', ובשנת 1597 הוענקו לו זכויות עיר. בהמשך הוענקו ליישוב זכויות לקיים ירידים ושווקים.
בשנת 1869 נטלו הרוסים את מעמדו העירוני של היישוב, בעקבות השתתפות תושביו במרד ינואר. ב-8 בספטמבר 1939 רצחו הגרמנים כ-300 שבויי מלחמה פולנים ביישוב.

יהודי צ'פיילוב

בין מלחמות העולם נמנו בכפר כ-350 יהודים, כשליש מתושביו, ופרנסתם הייתה על המסחר והמלאכה.
עם פרוץ מלחמת העולם השנייה הגיעו לכפר פליטים יהודים רבים, ומספר יהודיו הגיע לכ-600 איש. ב-6 בדצמבר 1941 רוכזו יהודי היישוב בגטו שהוקם בו.
ב-24 באוקטובר 1942 גורשו כל יושבי הגטו שבכפר לגטו טרלוב, ומשם שולחו למחנה ההשמדה טרבלינקה.
בדצמבר 1942 ערכו הגרמנים מצוד אחר יהודים מסתתרים בכפר ובסביבתו, ושרפו כ-20 פולנים בחיים על שסייעו ליהודים.